Voorlopige verslag vrygestel oor motoris wat in aanhouding sterfArgieffoto. (Foto: Karen Sandison/ANA) Die Johannesburgse burgemeesterskomiteelid vir openbare veiligheid, Michael Sun, het sy medelye betuig met die vriende en familie van Tshegofatso Selahle, wat die naweek in die aanhouding van die Johannesburgse metropolisie (JMPD) dood is. Sun het gesê hy hoop hy kan die familie help om Selahle se dood te verwerk. Sun het gesê hy het reeds ŉ voorlopige verslag van die waarnemende hoof van die departement van openbare veiligheid gekry oor die voorval wat die aand van 17 Augustus plaasgevind het. “Die voorval word tans deur die Onafhanklike Polisieondersoekdirektoraat (Opod), asook die polisie ondersoek. Ek is verseker dat die JMPD ten volle met die ondersoek sal saamwerk,” het Sun gesê. “Die JMPD is ook besig met ŉ interne ondersoek na die voorval. “Die motoris het die aand glo ŉ rooi verkeerslig op William Nicol- en Sandtonrylaan verontagsaam. Hy het daarna versuim om stil te hou en verkies om weg te jaag. Die JMPD het hom agternagesit,” het Sun gesê. Die motoris het daarna glo teen ŉ sypaadjie vasgejaag en die motor het in ŉ park tot stilstand gekom. Hy was glo onder die invloed van alkohol en die metropolisie het hom in hegtenis geneem. Kort daarna het hy gesê hy sukkel om asem te haal. Die man is uit die polisievoertuig gehaal en mediese hulp is na die toneel ontbied. Volgens Sun is die man daar dood verklaar. “Omdat die ondersoek nog aan die gang is, is dit in dié stadium voortydig om te bespiegel oor die oorsaak van sy dood. As daar vasgestel word dat enige oortreding begaan is, sal die stad dadelik optree,” het hy gesê.